У Вікіпедыі ёсць артыкулы пра іншых асоб з прозвішчам Лысенка.
**Пётр Фёдаравіч Лысенка** (нар. 16 верасня 1931, в. Зарачаны, Полацкі раён, Віцебская вобласць — 23 сакавіка 2020) — беларускі археолаг, доктар гістарычных навук (1988), прафесар (1993), лаўрэат Дзяржаўнай прэміі Рэспублікі Беларусь (2002).

Біяграфія
---------

### Агульныя звесткі

З бацькамі пераехаў з Зарачан у г. Пінск (Брэсцкая вобласць). Скончыў гістарычны факультэт Мінскага педагагічнага інстытута імя М. Горкага (1953).

З 1964 г. працаваў у Інстытуце гісторыі Нацыянальнай Акадэміі навук Беларусі — старшы навуковы супрацоўнік, загадчык сектара сярэдневяковай археалогіі, загадчык аддзела археалогіі Сярэдневякоўя, галоўны навуковы супрацоўнік аддзела археалогіі Сярэднявечча і Новага часу Цэнтра археалогіі і старажытнай гісторыі Беларусі.

Навуковая дзейнасць
-------------------

Вывучаў курганы XI—XIII ст. старажытныя гарады: Тураў, Берасце, Пінск, Слуцк, Давыд-Гарадок, Клецк, Рагачоў, Мазыр, Менск. Пры раскопках у Брэсце, упершыню для драўлянай побытавай архітэктуры Русі, выявіў жылыя пабудовы на 12 — 13 вянцоў з аконнымі праёмамі і фрагментамі даху — т. зв. *курыцамі* і *самцамі*. Прыйшоў да высновы, што Брэст заснаваны дрыгавічамі. Вынікам даследаванняў было адкрыццё археалагічнага музея «Бярэсце».

П. Ф. Лысенка дэманструе фатаграфіі археалагічных знаходак у Тураве і Брэсце — на прэзентацыі факсімільнага выдання Тураўскага Евангелля ў ходзе XXII Міжнароднай кніжнай выстаўкі, Мінск, 14.02.2015. 
На раскопках у Тураве выявіў рэшткі храма, верагодна, разбуранага землятрусам у XIII ст. Па выніках раскопак створаны Тураўскі археалагічны музей-павільён.

Аўтар шэрага манаграфій і звыш 150 навуковых артыкулаў; падрыхтаваў шэраг навукоўцаў. З 1994 г. — у складзе экспертнага савета Вышэйшага атэстацыйнага камітэта (ВАК) Рэспублікі Беларусь па гістарычных навуках, з 1999 г. — старшыня экспертнага савета ВАК па археалогіі, этнаграфіі і дапаможных гістарычных навуках. Працяглы час быў старшынёй палявога камітэта Інстытута гісторыі НАН Беларусі.

Званні і прэміі
---------------

* Дзяржаўная прэмія Рэспублікі Беларусь у галіне навукі і тэхнікі (2002, у аўтарскім калектыве) — *за цыкл прац «Паўднёвая Беларусь у IX—XIII ст.»*.
* Грамата Прэзідыума Вярхоўнага Савета БССР (1979).
* Ганаровы грамадзянін Турава.
* Ганаровы грамадзянін Пінска.

Творы
-----

* Древнейшие города Белоруссии. — Мн. 1966. *(Сумесна з Г. В. Штыхавым)*  (руск.)
* Города Туровской земли. — Мн. 1974.  (руск.)
* Берестье. — Мн. 1985.  (руск.)
* Открытие Берестья. — Мн. 1989; 2007, 2-е изд.  (руск.)
* Дреговичи. — Мн. 1991.  (руск.)
* Древний Пинск IX—XIII вв. — Мн. 1997; Пинск, 2007, 2-е изд.  (руск.)
* Туровская земля IX—XIII вв. — Мн. 1999; 2001, 2-е изд.  (руск.)
* Древний Туров. — Мн. 2004.  (руск.)
* Сказание о Турове. — Мн. 2006; 2007, 2-е изд.  (руск.)

Літаратура
----------

* *Каваленя А. Ляўко В. Мядзведзеў А.* Даследчык Тураўскай зямлі: да 75-годдзя з дня нараджэння і 45-годдзя навуковай дзейнасці Пятра Фёдаравіча Лысенкі // Беларускі гістарычны часопіс. — 2006. — № 9. — С. 53—57.
* Лагатып Вікісховішча На Вікісховішчы ёсць медыяфайлы па тэме Пётр Фёдаравіч Лысенка

|  |  |
| --- | --- |
| ⚙️   Слоўнікі і энцыклапедыі | Сучаснай Украіны |
| 

| Нарматыўны кантроль |
| --- |
| GND: 1055782141 · ISNI: 0000 0001 1048 6727 · LCCN: n86069168 · NKC: jx20081210056 · NUKAT: n98032048 · SUDOC: 135535336 · VIAF: 28552782 |

 |